**המכללה לביטחון לאומי**

**מחזור מ"ז, 2019-2020**

**שם הקורס:**

**אסטרטגיה בין תיאוריה לפרקטיקה:**

**מחשבה אסטרטגית וחשיבה אסטרטגית**

**מטלת סיום**

**מרצים: פרופ' דימה אדמסקי והאלוף איתי וירוב**

**מגישה: רו"ח סימה שפיצר**

**תאריך הגשה:‏** **מרץ 2020**

**מטרת העבודה**

מטרת העבודה הינה לבחון את סוגיית **מלחמת הסחר בין ארה"ב לסין** בראיה אסטרטגית, על בסיס המונחים שנלמדו בקורס "התפתחות המחשבה האסטרטגית", מאת פרופ' דימה אדמסקי ובקורס "חשיבה אסטרטגית" מאת האלוף איתי וירוב.

**מהי מלחמת הסחר שבין ארה"ב וסין?**

מלחמת סחר היא מאמץ שנעשה על-ידי מדינות כדי להגדיל את היצוא ולהקטין את היבוא. מלחמה זו מתנהלת בשתי חזיתות עיקריות: האחת, על-ידי מדיניות הגנה המוצאת ביטוי בהכבדה על היבוא בדרך של מכסות יבוא, תעריפי מכס מפלים בצורות שונות וכדומה; והשנייה - על-ידי פיחות של המטבע העושה את היצוא לכדאי יותר. בשנים האחרונות, גירעון הסחר של ארה"ב מול סין גדל והלך – כלומר, ארה"ב רכשה מסין סחורות בהיקף כספי גדול בהרבה מאשר ייצאה אליה. בנוסף, פעלה סין לפיחות המטבע שלה באופן מלאכותי, על מנת לייצר כדאיות לייבא מסין. יתר על כן, בארה"ב טוענים כי סין אינה שומרת על הקניין הרוחני של חברות אמריקאיות ואינה מטפלת באופן אפקטיבי במקרים של גניבת קניין רוחני וזיופים.

במהלך מסע הבחירות שלו לנשיאות ארה"ב, ב-2016, הבטיח דונלד טראמפ" לעשות את אמריקה גדולה שוב", בין היתר, באמצעות טיפול במה שכינה "הסדרי סחר בלתי הוגנים". ב-2018 החל טראמפ לממש את הבטחתו על-ידי הוספת מכסים על סחורות המיובאות מסין לארה"ב. זאת במטרה להעלות את מחיר הסחורות הללו עבור הצרכן האמריקאי ולעודד אותו לרכוש סחורה מקומית, כדי לעזור לתעשייה האמריקאית ולחקלאים במדינה להתאושש. ההודעה על המכסים החדשים הציתה את מלחמת הסחר בין שתי המדינות – כאשר סין לא נשארה חייבת ואיימה אף היא בהטלת מכסים על סחורה אמריקאית לצד סנקציות נוספות. חילופי האיומים בין הצדדים השפיעו על השווקים בעולם כולו, שהגיבו בירידות שערים לאחר כל הודעה ניצית של הממשל האמריקאי או הסיני. מנגד, לאחר פרסומים על התקרבות להסכם בין הצדדים, רשמו הבורסות עליות.

**עדכון מדיניות הביטחון הלאומי של ארה"ב** **בנוגע למלחמת הסחר עם סין**

בדצמבר 2017 פרסם הנשיא טראמפ עדכון **למדיניות הביטחון הלאומי של ארה"ב**, הכוללת ארבעה רכיבים מרכזיים: (א) הגנה על המולדת, העם האמריקאי ודרך החיים האמריקאית; (ב) קידום השגשוג האמריקאי; (ג) שמירת השלום באמצעות כוח ו-(ד) קידום ההשפעה האמריקאית. בנוסף פרסם טראמפ כי התכנית שגיבש מתמודדת עם אתגרים מרכזיים ומגמות המשפיעות על מעמדה של ארה"ב בעולם הכוללות, "כוחות רוויזיוניסטים כמו סין ורוסיה המשתמשות בטכנולוגיה, תעמולה וכפייה, בכדי לעצב עולם המנוגד לאינטרסים ולערכים האמריקאים". בנאומו אמר טראמפ כי "יש פה עידן חדש של תחרות. אנו מקבלים את זה שישנה תחרות פוליטית וכלכלית בכל העולם. אנחנו גם מתמודדים עם כוחות יריבים סין ורוסיה, שמחפשים לאתגר את ארצות הברית. אנחנו נבנה שותפות עם מדינות אחרות, אבל רק אם זה עוזר לאינטרסים שלנו".

מכאן עולה כי הנשיא טראמפ פעל לעידכון מדיניות הביטחון הלאומי של ארה"ב וכלל בתוכה גם תכנית אסטרטגית כלפי סין. על מנת לנצח בתחרות, על ארצות הברית להגן על נכסיה ואזרחיה בגבולותיה, ולקדם את האינטרסים שלה ברחבי העולם באמצעות התבססות על שיתופי פעולה וחיזוק הבריתות עם שחקנים אזוריים, החולקים עימה אינטרסים וערכים משותפים. על פי ידלין וגולוב, בניגוד למה שטענו חלק ממבקריו של טראמפ, אין מדובר באסטרטגיה של התבדלות, אלא דווקא ברצון להשפיע על המערכת והפוליטיקה הבינלאומית מתוך הבנה כי מדובר באינטרס אמריקאי, על יסוד הכרה בתפקידה ההיסטורי של ארצות הברית. כמו כן לא מדובר באסטרטגיה המקדמת מלחמה או שימוש בכוח, אלא דווקא בכזו המדגישה שאיפה ליציבות על ידי חיזוק העוצמה האמריקאית והקרנתה על מערכת הבריתות הגלובלית שלה.[[1]](#footnote-1) יצויין כי לעמדה זו קיים קונצנסוס רחב, והיא אינה מוגבלת רק לעמדתו של טראמפ. מראיון שנערך בעיתון "גלובס" עם יועצו של ג'ו ביידן, פרופ' ניקולס ברנס, עולה כי עמדה זו מקובלת גם על המפלגה הדמוקרטית והיא תפעל לשמר עמדה זו בעתיד.

 **החדשנות הצבאית של האחר – ORMA**

הנקודה החשובה ביותר מבחינת ארה"ב במלחמת הסחר היא לא רק העובדה שהתעשיות המסורתיות והפשוטות נדדו לסין, ושבגללן אבדו משרות רבות של פועלים אמריקאים עד כה, אלא אובדן נוסף ומשמעותי של תעשיות מתקדמות ופיטוריהם של מיליוני פועלים נוספים בעתיד. בעשורים הקודמים סין כבשה מידי ארה"ב ושאר העולם תעשיות בסיסיות ולא עתירות ידע – טקסטיל, רהיטים, צעצועים – וגם תעשיות כבדות כמו פלדה ומכוניות. ואולם בעשור האחרון, סין הלכה וצברה מומחיות גם בתחומים עתירי ידע ועתירי ערך מוסף – מחשוב, תקשורת, סמארטפונים, ציוד מדידה, משאיות, אוטובוסים ועוד. בתחומים אלה היא מאיימת לא על העבר האבוד של ארה"ב, אלא על העתיד שלה. מעבר לחשש מריגול והאזנה לארה"ב (באמצעות תופעת "הדלת האחורית") קיים חשש משמעותי גם לגניבת סודות מסחריים, הגנתיים ולאומיים של המדינה. **חדשנות צבאית** היא השתנות שמגלמת בתוכה שיפור. החדשנות הסינית נובעת מכך שהיא בונה ידע טכנולוגי, חלקו על ידי העתקת פטנטים וידע מסחרי וחלקו על ידי רכישתו. מאבק בולט קיים בנושא תשתיות דור 5 לפריסת אינטרנט וסלולר, אשר חברת חיוואווי הסינית מהווה דוגמה בולטת לכך. חיוואווי, שמתמחה בפיתוח תשתיות דור 5, מציגה את הטכנולוגיה המתקדמת ביותר מקרב יתר החברות. מכיוון שהטכנולוגיה של דור 5 היא תשתית קריטית ועליה מתכננים להפעיל מכוניות אוטונומיות, ערים חכמות, שליטה מרחוק, ניתוחים רפואיים מרחוק ועוד, החשש מפני התקפת סייבר על גבי תשתית מסוג זה הולך וגובר, וגם התלות בטכנולוגיה הסינית הולך ומתעצם. לארה"ב ולאירופה אין עדיין מענה איכותי לטכנולוגיה זו. על פי טענתה, כיום יש לסין פריסה מלאה של דור 5 ברחבי המדינה, בעוד שארה"ב ואירופה מצויות בפיגור ניכר עקב החשש לתלות בתשתיות של החברה הסינית.

**גנאלוגיה**

ב-15 בדצמבר 1978 הודיע הנשיא קארטר על כינון יחסים דיפלומטיים עם סין העממית, תוך ניתוק היחסים עם טייוואן והכרה בממשלת סין העממית כמייצגת של סין כולה. עם זאת, ממשלת סין הבטיחה שלא תפלוש לטייוואן ותאפשר את המשך התנהלותה העצמאית. היחסים הדיפלומטיים בין סין לארה"ב היו יציבים בדרך כלל, מלבד מספר תקופות של מתיחות, בעיקר לאחר התפרקותה של ברית המועצות, כאשר ארצות הברית הפכה למעצמת העל היחידה בעולם. ישנן גם מחלוקות בין המדינות בנושא זכויות אדם בסין ובנושא מעמדה המדיני של טייוואן. למרות כל זאת, סין  וארצות הברית היו שותפות הסחר הגדולות בעולם. כל הנשיאים מתקופתו של קארטר ועד לתקופתו של אובמה לא הבחינו בגירעון ההולך וצומח בין ארה"ב ובין סין, וגם אם הבחינו בכך, הרי שאף אחד מהם לא פעל על מנת לעצור זאת.

יש לציין כי ארה"ב תומכת בסחר חופשי, בעוד שסין פועלת לסיבסוד ולמימון השקעות החברות הסיניות על מנת שיהיו זולות יותר ויזכו במרבית המכרזים ברחבי העולם, בין היתר גם באמצעות יוזמת החגורה והדרך Belt and Road Initiative)), שבה השקיעה סין מיליארדי דולרים. בנוסף על כך, סין אינה מקפידה על הגנה על קניין רוחני, ולמעשה אחד הנושאים המרכזיים מבחינה זו הוא סוגיית ההגנה על סודות מסחריים ומידע עסקי חסוי. חברות מערביות רבות התלוננו כי הממשל הסיני דורש מחברות המעוניינות לעשות עסקים בסין לחשוף סודות מסחריים טכנולוגיים ואז הממשל הסיני והחברות הסיניות משתמשים במידע ומנצלים מידע זה על חשבון החברות המערביות, מעתיקים אותו .

**פער הרלבנטיות/ההיסט האסטרטגי**

בחינת יחסי המסחר של ארה"ב עם סין ממועד קינונן ב-1979 ועד 2017 מצביעה על גירעון הולך וצומח. בתרשים מס' 1 להלן ניתן לראות כיצד הלך והתרחב גרעון הסחר בין ארה"ב לבין סין במשך השנים, עד שבשנת 2017 הגיע הגירעון לשיעור המהווה 66% מכלל גירעון של ארה"ב ביצוא ובסכום כולל המתקרב לכ-400 מיליארדי דולר.

****

נקודת מפנה

**תרשים מס' 1**

מהתרשים לעיל עולה כי **נקודת המפנה** של **פער הרלבנטיות** החלה בשנת 2001 בה החלה הרעה משמעותית במאזן הסחר בין שתי המדינות. יתירה מזו, לא רק שגירעון הסחר הלך וגדל, נוצר גם שינוי מאוד משמעותי במרכיבי שסחר, כך שבמקום לייבא מוצרים פשוטים כגון: צעצועים, בגדים ומוצרי יבוא פשוטים, החלה ארה"ב בייבוא מסיבי של מוצרים מתקדמים הרבה יותר, לרבות מחשבים, מכשירים סלולריים, שבבים, מיכון תעשייתי ועוד. אלו מוצרים עתירי ידע וטכנולוגיה, ולא עוד מוצרים בסיסיים על בסיס טכנולוגיה פשוטה.

החשש מפני היבוא הסיני הוא כפול, בנוסף לגרעון הכלכלי-מסחרי הנוצר, ואשר פוגע בשיעורי התעסוקה של העובדים האמריקאים, קיים חשש כבד מריגול מדיני ותעשייתי וכן מפני גניבת זכויות קניין.

  מכל האמור לעיל, וככל שאנו מרחיבים את **גבולות המערכה** עולה כי בארה"ב נוצר ההיסט המפורט בתרשים מס 2, בהתאם למודל העיצוב של צבי לניר, שממנה עולה התמונה הברורה, נקודת המפנה החלה עוד בשנת 2001 ואילו טראמפ החל לדבר על כך רק במהלך הקמפיין שלו בשנת 2016 ולפעול כנגד סין רק בשלהי 2017!

**פער הרלבנטיות** הלך והתרחב משנת 2001 ללא כל מענה אסטרטגי של ארה"ב לתהליכים המתגבשים למול עיניה. נראה כי **ההערכה נטו (Net Assessment)** שהיתה אמורה לבחון ולהעריך את ההתעצמות בצד היריב של סין לא העריכה נכונה את הצעדים שננקטו על ידי סין ולא הפנימו את כלל התהליכים המתבצעים כתהליך אסטרטגי מקיף שמאחוריו עומדת אסטרטגיה קוהרנטית ומקיפה ליצירת חדשנות צבאית ומובילות כלכלית.

**מעגל המודיעין** של ארה"ב לא איתר לאורך השנים את המידע אודות המהלכים האסטרטגיים שגיבשה סין בתחרות הסחר מול ארה"ב. המעגל המודיעיני שאחראי על הדרישה, איסוף המידע, ייצורו, ניתוחו והערכתו לא פעל באופן הראוי ולמעשה נוצרה **הפתעת מודיעין** משמעותית. יתכן שהפתעת המודיעין נוצרה בשל העובדה שמלחמת הסחר מול סין לא נתפסה בתחילתה כמלחמה הפוגעת בביטחון הלאומי. הראשון שזיהה את הפגיעה בקניין הרוחני האמריקאי היה הנשיא אובמה, אך לאחר שאיים בהטלת סנקציות כלכליות על הסינים חזר בו ושחרר הצהרות מתפשרות על כך שהגיע להסכמה עם נשיא סין שי ג'ינפינג לשמירה על הקניין הרוחני של התעשיה האמריקאית. עושה רושם שאובמה היה בתהליך **אינקובציה** לזיהוי פער הרלבנטיות, ועמד בפני הבשלה של ההבנה, אך ככל הנראה **היתה חסרה חשיבה מערכתית** מלאה בתקופתו של אובמה ולא נלקחו בחשבון כל צעדיה הפוגעניים של סין כלפי ארה"ב, ולפיכך גם לא ננקטו כנגד סין צעדים משמעותיים כלשהם בתקופת אובמה. לו היו אנשי מעגל המודיעין של אובמה מבצעים **הנגדה** לתפיסת האיום הסיני, יתכן שהיו מגיעים למסקנות אחרות.



**תרשים מס' 2**

**IT RMA - חדשנות טכנולוגית**

ארה"ב וסין מצויות בעיצומה של מהפיכה בעניינים צבאיים. שתי המדינות פועלות לפיתוח חדשנות צבאית רדיקלית (Radical Military Innovation). פיתוח תשתית התקשורת מבוססת דור 5 הינו אחד הכלים המשמעותיים בה, והוא כולל יכולת הפעלה מרחוק על בסיס טכנולוגיה זו. מתן גישה לחברות סיניות לפעול בארה"ב, אירופה או ישראל על מנת לספק טכנולוגיה זו עלולה לגרום לפגיעה מהותית ביכולתה של ארה"ב לפתח עליונות בשדה הקרב העתידי, ולכן ארה"ב פועלת בכל הכלים הקיימים ברשותה על מנת לשכנע את בעלות בריתה שלא לחבור לטכנולוגיות סיניות ולא למכור לחברות סיניות מידע קריטי.

**חדשנות בגישת הציפייה לעומת חדשנות בצורת ההסתגלות**

בגישה הסינית בולטת **החדשנות בגישת הציפייה ((Anticipation**. הממשל הסיני בולט בתכנון המוקדם של התיאוריה ובהכנות המקדימות לקראת תחרות הסחר בין ארה"ב וסין ואסטרטגיה ברורה ליצירת יתרון תחרותי המבוססת על מספר תהליכים שכל אחד בנפרד אינו משמעותי, אך כולם יחד מייצרים מאזן אימה משמעותי ובכלל זה: גירעון הולך ומתרחב במאזן הסחר בין שתי המדינות, פיחותים מלאכותיים להזרמת ביקושים למוצרים סיניים, תורת "החגורה והדרך" שממשלת סין הקצתה לה, על פי הצהרותיה, עשרות מיליארדי דולרים אך מומחים שונים טוענים כי מדובר בפועל על מאות מיליארדים שהושקעו בתכנית זו. תכנית זו מהווה "מלכודת חובות", במסגרתה מדיניות חלשות כלכלית מאפשרות לסין לבנות עבורן תשתיות קריטיות במימון זול (כגון: כבישים, מנהרות, נמלים) בתמורה לשיעבוד תשתיות אלו לטובת סין. בנוסף, הסינים פיתחו כלים לריגול תעשייתי, בין אם על ידי גניבת סודות מעסקים אמריקאים, ובין אם כדרישה לחשיפת סודות עסקיים כחלק מהדרישות הבירוקרטיות לביצוע עסקים בסין. דוח של משרד המשפטים האמריקאי שפורסם ברשת CNBC ביום 23.3.19 הצביע על כך ש-80% מהריגול התעשייתי בארה"ב קשור לסין. כל אלו ביחד מצטרים לתמונה ברורה של מאבק בלתי הוגן ליצירת יתרון כלכלי לסין על פני ארה"ב.

לעומת זאת, הגישה האמריקאית פועלת **בגישת ההסתגלות (Adaptation).** רק לאחר כארבעה עשורים של גרעון שלילי בסחר בין שתי המדינות, ולאחר שסין החלה להפגין עליונות טכנולוגית משמעותית בפיתוח טכנולוגיות כגון דור 5, שבבים, מוצרי מחשב ועוד, החלה להתפתח בארה"ב חשיבה ביקורתית כלפי סין, בפרט לאחר מינויו של טראמפ לנשיא ארה"ב. נראה כי למרות שבממשל אובמה התרכז מידע משמעותי על פעילות של גניבת מידע על ידי האקרים סיניים (שככל הנראה כוונו על ידי הממשל הסיני) מתאגידים אמריקאים, מאנשים פרטיים ומארגונים ממשלתיים, לרבות תכניות ה-F-35, תכניות אנרגיה, תכניות גרעין ועוד, ואולם בפועל שהפעולות שנקט אובמה לצמצום התופעה היו "עדינות" בלשון המעטה ובלתי אפקטיביות.

**הרתעה על שתי צורותיה (באמצעות שלילה ובאמצעות ענישה)**

חילופי הדברים והפעולות בין טראמפ לבין שי ג'ינפינג, כללו הפעלת הרתעה על שתי צורותיה. בין יתר הפעולות שנקטה ארה"ב ככלי מאבק מול הממשל הסיני היה הטלת מכסים באופן חד צדדי על יבוא סחורות מסין. צעדים אלו מהווים **הרתעה באמצעות ענישה**. סין מצידה השיבה לצעדים אלו באמצעות הטלת מכסי מגן על יבוא מארה"ב. יש לציין כי בהטלת המכסים על הסחורות הסיניות פעלה ארה"ב גם כנגדה עצמה כיוון שהסינים הפחיתו את היבוא מארה"ב בשל מכסי המגן וגם משום שהצרכנים בארה"ב נאלצו לקנות מוצרים יקרים יותר. **הרתעה באמצעות שלילה** נעשתה על ידי ארה"ב באמצעות החלטות בהן לא אישרה ארה"ב עסקאות מול סין, כמו למשל מניעת עסקת מכירת קוולקום לחב' ברודקום שבבעלות חברה מסינגפור או ניסיונות לבלימת פריסת רשת דור 5 של חב' חיוואווי הסינית ברחבי ארה"ב ואירופה.

**מהגיון לצורה – גישת העיצוב**

לצורך בחינת אירוע מלחמת הסחר עם סין יש להבין תחילה את גבולות המערכת ואת השחקנים הרלבנטיים. לאחר מכן יש לברר לעומקם את הזיקות בין השחקנים הנוגעים בה.

בזיהוי **גבולות המערכת** חשוב לבחון גם את התקופה הנבחנת, האם מדובר בכל ארבעת העשורים בהם מתקיים מסחר בין ארה"ב לבין סין? האם יש לבחון זאת מנקודת המפנה שחלה במאזן הסחר משנת 2001 או שיש לבחון רק את העשור האחרון 2010 עד היום כתקופה שבה חלה חדשנות צבאית, טכנולוגית וכלכלית, כולל יישום מדיניות הדרך והחגורה הסינית. כל תקופה מלמדת אותנו פרטים נוספים., אולם רק הסתכלות ארוכת טווח, תוך הפעלת **חשיבה ביקורתית** מביאה למסקנה שיש יד מכוונת מאחורי התהליכים שמניעה סין.

גם **בניתוח השחקנים** יש מקום לשאילת שאלות – האם מדובר על מאבק בין שתי ממשלות – ארה"ב וסין או שאולי התכנון הסיני כולל גם תאגידים סיניים והאקרים פרטיים הפועלים כנגד חברות אמריקאיות, אוניברסיטאות, אנשים פרטיים ומוסדות? האם המאבק הוא רק בין ארה"ב וסין או שמא גם בעלות בריתה של ארה"ב כולל ישראל, אירופה ומדינות נוספות הינן חלק מהתמונה הכוללת? האם ישנן **זיקות בין השחקנים השונים**? בחינה של הזיקות בין השחקנים, היתה מציפה שאלות רחבות הרבה יותר: האם הזכייה של תאגיד סיני בהקמת הנמל הימי החדש בישראל היא חלק מתהליך רחב הרבה יותר של אסטרטגיה סינית ברורה? האם עלינו לשאול את עצמנו מה מחפשות בישראל קרנות השקעה סיניות? מדוע הן מעוניינות ברכישת חברות ביטוח ישראליות או בנקים בישראל, האם יש בכך סיכונים ליציבות הפיננסית ולביטחון הכלכלי - האישי של אזרחי ישראל? מדוע קרנות השקעה סיניות מעוניינות לרכוש חברות סטארט אפ חדשניות בישראל? האם עסקות עם סין עלולות לפגוע ביחסי ישראל עם בעלת בריתה הגדולה ביותר?

**ההסכם שנחתם בין ארה"ב לסין**

לאחר מאבק מתוקשר, שכל הצהרה לוחמנית בו לוותה בנפילה של שווקי ההון ברחבי העולם, נראה כי ארה"ב הצליחה בהפעלת מאזן הרתעה מול סין שנשען על 3 תנאים בסיסיים:

1. רציונאליות אסטרטגית – הסינים מוכרחים להיות רציונאליים ולהפעיל שיקולי עלות-תועלת, על מנת שההרתעה תפעל עליה.
2. אמינות האיום – האמינות הינה ביכולת להפעיל את האיום ובנחישות להפעלתו (זאת בשונה מאובמה שרק איים בסנקציות, אך מהר מאוד התקפל), באופן שהצד המאויים יבין את רצינות כוונות המאיים.
3. תקשורת אסטרטגית ברורה ואמינה (comprehensible).

ואכן, לאחר שורת איומים והטלת מכסים הדדית, שפגעו בשני הצדדים כאחד, חתמו בינואר 2020, שתי המדינות על הסכם ביניים, אותו תיאר הנשיא טראמפ כ"צעד שיוביל אותנו לעתיד של סחר הדדי הוגן". במסגרת ההסכם, הממשל האמריקאי ביטל את תכניתו להטיל מכסים חדשים על סחורה סינית וקיצץ במכסים קיימים. בתמורה, סין מתחייבת לרכוש בשנתיים הבאות סחורה אמריקאית בהיקף של 200 מיליון דולר. נושא ההגנה על קניין רוחני נדון כבר בפרק הראשון של ההסכם, בו מצהירה סין, כי בהתפתחותה ממדינה שצורכת קניין רוחני למדינה שמייצרת קניין רוחני, היא מכירה בחשיבות ההגנה על קניין רוחני ואכיפתו, ומאמינה כי הגנה על קניין רוחני חשובה לבנייתה של מדינה חדשנית, לצמיחתן של יוזמות מבוססות חדשנות ולקידום צמיחה כלכלית איכותית. על אף אופייה הפטריוטי של ההצהרה מהצד הסיני, התחייבותה להגן על קניין רוחני משמעותית במיוחד דווקא לחברות אמריקאיות שמעוניינות להיכנס לשוק הסיני.אחד הנושאים המרכזיים מבחינה זו הוא סוגיית ההגנה על סודות מסחריים ומידע עסקי חסוי. חברות מערביות רבות התלוננו כי הממשל הסיני דורש מחברות המעוניינות לעשות עסקים בסין לחשוף סודות מסחריים טכנולוגיים ואז משתמש במידע על מנת לסייע לחברות מתחרות מקומיות. ההסכם מחייב את הסינים לנקוט בהליכים פליליים וענישה במקרים של שימוש לא מורשה בסודות מסחריים (לרבות השגתו באמצעות חדירה למחשבי החברות), ואף אוסר על הממשל הסיני להפעיל לחץ רשמי או לא רשמי על חברות זרות לחשוף טכנולוגיות כתנאי לאישור פעילותן בשוק המקומי. הבטחה סינית נוספת בשלב זה היא להימנע מפיחות תחרותי ביואן כדי לקבל יתרון סחר. ואכן, דווח כי האמריקאים הסירו את סין מרשימת המדינות שמבצעות מניפולציית מטבע, כנראה כצעד בונה אמון לקראת החתימה. הסכם הביניים כולל גם החלטה להקמת גוף ליישוב סכסוכים שיהווה מנגנון אכיפה. ההסכם אינו מתייחס לאחת הדרישות העיקריות של הממשל האמריקאי – ביצוע שינויים מבניים בשוק הסיני, שכיום מעניק עדיפות בולטת לחברות המקומיות.

יש לציין כי הסכם זה הינו הסכם ביניים בלבד והוא **רק** שלב נוסף **במערכה** שבין ארה"ב וסין. אין מדובר במענה המספק תשובות לרמה המערכתית הרחבה, וקיימות **באסטרטגיה זו סתירות**. יתכן שביצוע הליך **הנגדה** לאסטרטגיה שנבחרה היה מציף חולשות רבות ביישומה, ויתכן שהיו מגיעים למסקנה כי מוטב היה ללא חתימה על הסכם ביניים זה. ימים יגידו האם חל שיפור במאזן הסחר בין ארה"ב לסין והאם נפתרו הבעיות האקוטיות של פגיעה בביטחון הלאומי של ארה"ב, באמצעות גניבת סודות מסחריים. יש מאמרים רבים המפעילים **חשיבה ביקורתית** כנגד ההסכם שנחתם, אמינות הסינים ואפקטיביות הצעדים שננקטו.[[2]](#footnote-2)

רק בשלב השני של העסקה, כך על פי הודעת ארצות הברית, יידונו הסוגיות המורכבות יותר ביחסים בין המדינות, הנוגעות לסחר דיגיטלי, לוקליזציה של מידע, מעבר מידע בין מדינות ופריצות סייבר. למרות שטראמפ הצהיר כי הדיונים על השלב השני של העסקה יחלו מיידית, השפעת התפשטוץ וירוס הקורונה על סין וכעת על ארה"ב, חוסר הוודאות לגבי תוצאות הבחירות הקרבות בארצות הברית, הירידות החדות בשווקי ההון מציבים כולם סימני שאלה וחוסר ודאות ומונעים התקדמות בנושא. טראמפ השואף למנוע ירידות בשווקים שיובילו להאטה כלכלית, לא יוכל לפעול מול סין - גם אם תפר את התחייבויותיה. בנוסף, קיימת מתיחות פוליטית בין סין וארצות הברית בגין הביקורת האמריקאית על ההתמודדות הסינית עם המחאות העממיות בהונג קונג ועל מדיניותה כלפי המיעוט האויגורי בפרובינציית שינג'ינאג. מתיחות זו תקשה על סין להמשיך לשתף פעולה עם ארצות הברית כל עוד נושאים אלו על הפרק. ובכל מקרה, גם אם תחלנה השיחות, ספק אם שתי המדינות תוכלנה להשלים את המשא ומתן על השלב השני לפני הבחירות הקרובות לנשיאות ארצות הברית, ואף אחריהן.

**ביביליוגרפיה**

אלה ד., עפרון ש. (ינואר 2020). ***"מלחמת הסחר" בין ארצות הברית לסין: הסכם הביניים - צעד ראשון בלבד***. INSS המכון למחקרי ביטחון לאומי. מבט על, גיליון 1249.

ידלין ע., גולוב א. (דצמבר 2017). **הצורך בדיאלוג ישראלי-אמריקאי לאור אסטרטגיית "אמריקה תחילה."** INSS המכון למחקרי ביטחון לאומי. מבט על, גיליון 1001, 21 בדצמבר 2017

**כתבות**

גלובס, פסובסקי אורי, 24.1.2020: "האיום על ישראל משמעותי, אבל היכולת של ארה"ב לעזור לה נחלשה": הראיון המדאיג עם היועץ של ג'ו ביידן, פרופ' ניקולס ברנס. אוחזר מ- <https://www.globes.co.il/news/article.aspx?did=1001315906>

הצגת האתגרים העיקריים **בכלכלה ובמערכת הפיננסית** לשנת 2030 מבחינה מקומית, אזורית וגלובלית ופתרונות אפשריים.

1. ידלין גולוב 2017 [↑](#footnote-ref-1)
2. אלה ועפרון 2020. [↑](#footnote-ref-2)